Številka: 10051-923/2020/2

Datum: 6. 1. 2021

Na podlagi prvega odstavka 35. člena Zakona o javnih uslužbencih (Uradni list RS, št. 63/07 – uradno prečiščeno besedilo in nasl., v nadaljnjem besedilu: ZJU) je Komisija za pritožbe iz delovnega razmerja pri Vladi Republike Slovenije – v nadaljnjem besedilu: Komisija za pritožbe, v senatu v sestavi izbrisan podatek ime in priimek kot predsednica senata ter izbrisan podatek ime in priimek in izbrisan podatek ime in priimek kot člana senata, po pritožbi, ki jo je po svoji pooblaščenki, Odvetniški pisarni izbrisan podatek ime odvetniške pisarne iz Ljubljane, vložil javni uslužbenec izbrisan podatek ime in priimek, zaposlen v izbrisan podatek organa, zoper sklep št. 100-1/2020/3008 z dne 4. 11. 2020, na svoji 876. seji dne 6. 1. 2021 izdala naslednji

**S K L E P :**

**1. Pritožbi javnega uslužbenca izbrisan podatek ime in priimek, zaposlenega v izbrisan podatek organa, zoper sklep št. 100-1/2020/3008 z dne 4. 11. 2020, se ugodi. Sklep št. 100-1/2020/3008 z dne 4. 11. 2020 se odpravi.**

**Javnemu uslužbencu izbrisan podatek ime in priimek se odobri odsotnost z dela s pravico do nadomestila plače zaradi smrti polbrata, in sicer za 3. 11. 2020.**

**2. Javnemu uslužbencu se plačajo stroški postopka v zvezi s pritožbo v višini 186,66 EUR.**

**O b r a z l o ž i t e v**

Javni uslužbenec izbrisan podatek ime in priimek je dne 30. 10. 2020 vložil zahtevo za odobritev odsotnosti z dela s pravico do nadomestila plače zaradi smrti polbrata, in sicer za dan 3. 11. 2020. O zahtevi je delodajalec odločil s sklepom št. 100-1/2020/3008 z dne 4. 11. 2020, s katerim je zahtevo javnega uslužbenca kot neutemeljeno zavrnil, pri čemer se je skliceval na 41. člen Zakona o delavcih v državnih organih (Uradni list RS, št. 15/90 in nasl., v nadaljnjem besedilu: ZDDO), na tretjo alinejo 29. člena Kolektivne pogodbe za negospodarske dejavnosti (Uradni list RS, št. 18/91-I i nasl., v nadaljnjem besedilu: KPnd) in na Razlago kolektivne pogodbe za negospodarske dejavnosti (Uradni list RS, št. 43/01, v nadaljnjem besedilu: Razlaga KPnd) ki določa, kdo šteje za bližnjega sorodnika po tretji alineji 29. člena KPnd.

Zoper citirani sklep, ki mu je bil vročen dne 18. 11. 2020, je javni uslužbenec po svoji pooblaščenki, Odvetniški pisarni izbrisan podatek ime odvetniške pisarne iz Ljubljane, dne 25. 11. 2020 pravilno in pravočasno vložil pritožbo, v kateri navaja, da Razlaga KPnd resda ne uvršča polbrata oz. polsestre med bližnje sorodnike, da pa jezikovna razlaga ne privede vedno do pravičnega zaključka in da se je v konkretnem primeru treba poslužiti namenske razlage. Pritožnik ocenjuje, da je razlikovanje med brati in polbrati ter med sestrami in polsestrami neutemeljeno, pri čemer se sklicuje na Zakon o dedovanju (Uradni list SRS, št. 15/76 in nasl.) in na Družinski zakonik (Uradni list RS, št. 15/17 in nasl.), ki oba enačita položaj bratov in polbratov, prav tako pa tudi na Kolektivno pogodbo za dejavnost vzgoje in izobraževanja v Republiki Sloveniji (Uradni list RS, št. 52/94 in nasl.), ki v peti alineji 50. člena tudi polbrate oz. polsestre uvršča med bližnje sorodnike. Po mnenju pritožnika Razlaga KPnd neutemeljeno oži pojem bližnjih sorodnikov, pritožbi pa prilaga tudi lastnoročno podpisano izjavo o pristnosti svojega odnosa s polbratom.

Pritožbi se ugodi.

Komisija za pritožbe je po ugotovitvi, da je vložena pritožba zoper izpodbijani sklep pravočasna, dovoljena in vložena po upravičeni osebi in po pregledu spisovne dokumentacije in veljavnih predpisov ugotovila, kot sledi iz nadaljevanja obrazložitve.

V 41. členu ZDDO, ki se ga na podlagi 1. točke prvega odstavka 203. člena ZJU še vedno uporablja, je med drugim izrecno določeno, da delavcu v primeru smrti bližnjih sorodnikov pripada en dan odsotnosti z dela s pravico do nadomestila plače. Enako določa tretja alineja 29. člena KPnd, kdo šteje za bližnjega sorodnika zaposlenega v primeru smrti pa je izrecno določila pristojna komisija za razlago KPnd. Pri tem so taksativno resda našteti zakončevi starši, brati, sestre, stari starši in vnuki, vendar je treba po mnenju Komisije za pritožbe pri bratih in sestrah upoštevati tudi polbrate in polsestre, saj gre za sorojence. Sorojenci so po definiciji osebe, ki imajo vsaj enega skupnega roditelja. Brata oz. sestri imata oba skupna roditelja, medtem ko imata polbrata oz. polsestri enega skupnega roditelja, torej v vsakem primeru obstaja krvna vez z enim od roditeljev. Navedeno upošteva tudi sodna praksa, ki brata in polbrata povsem izenačuje (gl. sodba Višjega sodišča v Celju, opr. št. Cp 258/2013 z dne 24. 10. 2013).

Na podlagi vsega navedenega je senat Komisije za pritožbe zaključil, da izpodbijani sklep ni pravilen in je v skladu s prvim odstavkom 252. člena Zakona o splošnem upravnem postopku (Uradni list RS, št. 24/06 – uradno prečiščeno besedilo in nasl., v nadaljnjem besedilu: ZUP) v zvezi s prvim odstavkom 39. člena ZJU odločil tako, kot je razvidno iz 1. točke izreka tega sklepa.

V drugem odstavku 113. člena ZUP je določeno, da gredo stroški v breme organa, če se je postopek končal za stranko ugodno. Ker je pritožnik s svojo pritožbo uspel, mu pripadajo stroški postopka v priglašeni višini v skladu z določili Odvetniške tarife (Uradni list RS, št. 2/15 in 28/18, v nadaljnjem besedilu: OT), in sicer: 250 točk za pritožbo (5. točka tarifne št. 14 OT), administrativni stroški v višini 2% vrednosti storitve (tretji odstavek 11. člena OT), kar upoštevaje vrednost točke v višini 0,60 EUR po sklepu, objavljenem v Uradnem listu RS, št. 22/19, skupaj z 22% DDV znaša 186,66 EUR. V skladu s prvim odstavkom 118. člena ZUP v zvezi z drugim odstavkom 113. člena ZUP je bilo odločeno tako, kot je razvidno iz 2. točke izreka tega sklepa.

**POUK O PRAVNEM SREDSTVU:**

Zoper ta sklep lahko javni uslužbenec vloži tožbo pred pristojnim sodiščem za delovne spore v roku 30 dni od dneva vročitve tega sklepa. Tožba se vloži pri pristojnem sodišču neposredno pisno ali pa se mu pošlje priporočeno po pošti. Tožbi je treba priložiti tudi ta sklep v izvirniku, prepisu ali kopiji ter po en prepis ali kopijo tožbe in prilog za toženca.

izbrisan podatek ime in priimek, univ. dipl. pravnica PREDSEDNICA SENATA

**VROČITI:**

1. Odvetniška družba, izbrisan podatek ime in naslov odvetniške družbe, 1000 Ljubljana - osebno po ZUP

2. Izbrisan podatek naslov organa